Die afdraai na Shamvura is net sodra jy uit die Caprivi ry. Die laaste gedeelte van die roete is 'n baie goed geboude grondpad. Dit ry baie lekker maar daar is geweldig baie stof. Die naam beteken : "The place from where you can see the rain coming"
Langs die roete tot hier is daar orals "stalletjies" waar bondels gras en houtpale verkoop word. Dit is 'n groot bedryf . Mens wonder hoeveel van die bome van die omgewing word afgekap om die houtpale te maak.
Ons het 'n groot koelte staanplek op dik sagte rooi sand, met ons eie kombuis en badkamer. Nou nie 5-ster gahalte nie, maar baie gerieflik. Die oord is gebou op 'n antieke sandduin met uitsig oor die rivier en vloedvlaktes van die Kavango Rivier.
Ons gasheer en vrou is Mark en Charlie Paxton. Hy is 'n voëlkenner van formaat. Ons gee hom ons lys van "wil graag sien" voëls, en hy merk af wat hy vir ons sal kan wys. Die meeste van die "specials" kom nog later die jaar en hy bevestig dat Januarie 'n goeie maand is om baie van die trekvoels hier te sien.
Ons eerste uitstappie saam met Mark is in die bosgedeelte van die omgewing. Voor ons uitstappie los ons ons voëlboek, kamera en waterbottels buite die kantoor op 'n tafel. Toe ons weer daar kom het hulle hans bokram die eerste vier bladsye van ons nuwe voëlboek klaar opge-eet! Glo 'n ou laai van hom.
Namibia skakel vandag weer terug na RSA se tyd. Hulle was tot vandag 1 uur agter die RSA tyd. Sommige plekke / oorde werk hier RSA tyd, ander weer Namibia tyd. Altyd verwarrend en mens moet duidelik vooraf vra watter tyd gebruik hulle anders is jy bietjie vroeg of baie laat !